Szakonyi Károly

*2023 karácsonya*

Örvendhetünk-e tiszta szívvel az ünnep fényeinek 2023 karácso-nyán, amikor nem a Megváltó születését hirdető betlehemi üstökös fénye, de a rakéták tűzcsóvái ívelnek át az égen. Lakhat-e béke a szívünkben, amikor bombázott házak omlanak ártatlan emberekre, újkori Heródesek öletnek kisdedeket, földönfutóvá lesznek százezrek és milliók, vallási fanatizmustól felajzott csoportok kezébe jutnak pusztító fegyverek, nagy-városok utcáin mészárolnak le embereket hitük és származásuk miatt, ha feltámadt a második világháború minden aljassága, újra élednek az *ordas eszmék,* ha újra kérdés, *meddig lesz hely, hol fölolvashatol…*  Te, ember, ki még hiszel, hinni akarsz abban, hogy nem veszett el a világból a erkölcs és a korunkban megcsúfult szeretet.

Néhány éve Párizsban a járvány idején így köszöntek egymásnak az emberek: *bon courage!* Ott is, és Európa, Amerika metropoliszaiban ma újra érvényes biztatás a félelmek, veszélyek idején. A tisztességes emberek még küzdenek, a főtereken felállítják az óriás fenyőket, a szentséges éj pász-torai körülállják a jászolt, Mária kebléhez szorítja a Kisdedet, József őr-ködik rájuk az éjszakában, de körülöttük mélységes sötétség, csak a bombák becsapódásainak robaja, csak a sebesültek jajszava, az anyák sikolya, a tankok dübörgése hallatszik, és az égő otthonok lángja festi be az égalját.

Hová menekítsük sebzett lelkünket? Hogy csillapítsuk le dühünket, enyhítsük keserűségünket? Hogy békéljünk meg legalább a szent éj-szakára, hogy egymásra nézhessünk örömmel a gyantaillatú fenyő körül? Van-e elég erőnk felidézni a hócsikorgású, békés teleket, a roráték hajnali áhítatát, a *havas krisztus kereszt*et *az erdőn, fagyos, nagy téli éjszakában,* s a száncsengők csengését, az ajándékozás örömét?

Bízhatunk-e abban, hogy a hatalom és a pénz imádatában, a te fajtád, az én fajtám őrületében gonosszá lett világot egyszer valóban megérintik, megfékezik, kijózanítják a Názáreti tanai, bízhatunk e abban, hogy az em-ber lelke mélyén bizonnyal ott lévő szeretet érzés felülkerekedik a gyűlö-let, az irigység, a gonoszság érzetén?

Karácsonyi tárcát írni 2023-ban nehéz. A szavak nem tudnak röpköd-ni angyalszárnyon. A szavak a szenvedő emberek fájdalmától terhesek.

De végigfut a világon a kétségbeesésben a fohász: *Pax alma veni.* Áldott béke jövel!

 *Megjelent: Lyukasóra, 2023.*